  Виталий Пронин  Алнаш ёросын вань ӟуч нимо удмурт гурт - Вязовка. Азаматлэсь со ог 2 иськемын интыяськемын. Эрекчи сюресГуртэ пыроно-а, ӧвӧл-а шуыса, ми кема малпась-кимы: Алнашысь тракт вылысь кожыку, сюрес шупыль дэри, выём шуыса кышкамы. Но гуртлэн бур палаз нуись сюрес вылэ кӧльы кисьтэмын вылэм.Одӥг ульчаен гурт шоры учкыса, уд ик оскы, татын 23 корка сылэ шуыса. Нош 56 улӥсез кытын? Одӥг адями но уг адӟиськы. Тани капка азяз кышномурт потӥз - Галина Семакова. Со быдӟа кирпич корказ огназ улэ вылэм. Ярам коть, нунокъёсыз каникулэ бертӥллям - шулдыргес, пе, луиз.- Ми картэным - «Решительный» колхозэ ужаны лыктэмъёс. Мон 39 ар бухгалтерын ужай. Колхозмы ик татчы пуктӥськыны но юрттӥз, - вера Галина Семакова. - Та ульча пумын колхозлэн председателез улэ, соин ик сюресмы уг бырылы. Ярам ай коть, шуисько, татчы корка пуктӥз.Ульчалэн мукет палаз кӧльы кисьтымтэ. Татысь калык ӝожтӥське, зор бере сюрес дэри луэ шуыса.Гуртэ пырон вадьсын, сюрес кожонын ик, вож пис-пуос пӧлын ватскемын пук-тӥськись юрт. Со, пе, вуоно магазин. Пуктӥське кылем даурлэн пумысеныз.- Одӥг пересь кышномурт та инты пӧртмаське шуыса вералля вал, - шуэ Галина Семакова. - Одӥг пол ӝыт гуртэ бертӥсько. Сюрес воже, магазин доры, вуи но, вадьсам ик кин ке сюлоен шлач! шуккиз. Мон кышкаса копак губыртӥськи.Культура - бускель гуртынКоркаос пӧлын висъясько чильпам укноосын, тузӥ капкаен но пичи балконэн 2 коркаос. Соосты лэсьтэм усточи Пётр Петренко. Одӥгзэ аслыз, мукетсэ пиезлы пуктэм. Киыз котьмалы мынэ вал, верало гуртоос, Азамат школаын со пиналъёсты технологиен дышетэм, авто- но авиамоделированиен кружокъёс нуэм. Жаляса учки Петренколэн коркаез шоры, усточи кулэм бере сое нокин возись ӧвӧл, юртъерез писпуос но ӝуй пӧлы вые ни.Котырак лачак писпуос: гурт Вязовка шуыса нимаське ке но, сирпуосты ӧй синйылты, со понна туж трос топольёс будо.Арня талэсь азьло Алнаш ёростӥ кышкыт сильтӧл ортчиз. Палэнэ ӧз кельты Вязовка гуртэз но. Бадӟым топольёслэсь вайёссэс тӥяса коркаослэн липетъёссы вылэ куяса кельтӥз, кенеръёсты ишказ. Вадьсам машинаен воргорон дугдӥз. Со Вадим Игнатьев вылэм. Монэ, тодмотэм адямиез, МЧС-ысь ужась кожам. Со бордысен вераськонмы но мытӥськиз.- Мон вордӥськыку, татын 4-5 корка сяна ӧз сылы. Гуртлэн сопал пумыз воксё но ӧй вал, - шундыӝужан пала возьматыса, вера Вадим Игнатьев. - Азьвыл милям гуртамы центральной усадьба вал: гараж, контора, ферма. Нош али - скалъёслы гужем лагерь гинэ на.Вадим Игнатьев Азамат школаын физикаен дышетэ, уж дораз машинаен ветлэ. Вязовка гуртын, шуэ, ужтэк пукисьёс ӧвӧл. Кин гурт котыраз тырше, кин колхозэ я лавкае ужаны ветлэ. Дышетскыны пиналъёсты автобусэн Азаматэ нулло. Соос татын 9 кузя. Школаез быдтэмзы бере тросэз Иже, Можгае, Елабугае дышетскыны кошко, отчы ик ужаны кылё.Тани капка азьтӥз пересь кышномурт поръя. Со одӥгназ улэ.- Пиосы татын - артэ, - бускель гурт пала возьматыса, вера Гирбасова Оляпай. - Сюресмы Азаматэ гинэ вань. Культура отын, почта отын, сельсовет отын. Праздник дыръя пересьёсын ӵош люкаськиськом но бускель гуртэ концертэ потӥськом. Котькуд вирнуналэ райполэн «Газелез», пызь, сакыр вузаса, гуртэ вуылэ ик.Выль коркаос пуктӥськоВязовка азьло ӟуч вылэм. Нокин уг тоды ни, кин нырысь ик татчы вуэм. Кыӵе выжыос татын уло шуыса юанлы гуртоос мар вазьыны шугомо, куд-ог фамилиосты гинэ верало: Кирсановъёс, Красильниковъёс, Ганьковъёс, Семаковъёс…Азьвыл Вязовка быдэсак нюлэсэн котыртэмын вылэм. Нош али куасьмем нюлэс пыр бускель гурт адӟиське ни. Азаматъёс кема тодытэк улӥллям, нюлэс сьӧрын кыштыр гинэ коркаос пуктӥсько шуыса. Нош огпол нюлэс сьӧрысь атас чоръямъёсты кылӥллям. Мар та, мар та шуыса, куара пала вамыштӥллям. Озьы азаматъёс сик пӧлы ватскем ӟуч гуртэ сюрес усьтӥллям.Ӟучъёс, капчи улон утчаса, татысь пумен кошкылыны кутскиллям, озьы ик матысь ӟуч Медведка но Кутыр гуртъёс быризы, шуо удмуртъёс. Озьы Вязовка ӟуч гуртэз киултӥзы удмуртъёс.Гурт кылдӥз бере, медаз быры ни. Калык татын йӧно улэ. Коркаос бадӟымесь, тросэз кирпичлэсь лэсьтэмын. Вадим Игнатьев, кылсярысь, выль корка пуктэ.- Мон татысь нокытчы уг кошкы, - вера воргорон. - Иж, Алнаш кулэ ӧвӧл мыным. Ву вань, газ вань, тыл вань. 3 тыметъёс пальккасько, Усо шур бызе, пастуканы возьёс паськытэсь!Мария Векшина[gallery link="file" ids="16219,16218,16217,16220" orderby="rand"] Теги: сюсюрес  